
B8-0321/2016
Euroopan parlamentin päätöslauselma Eritrean tilanteesta
(2016/2568(RSP))
Euroopan parlamentti, joka
–
ottaa huomioon Eritrean seurantaryhmän loppuraportin ja sen päätelmät,
–
ottaa huomioon YK:n turvallisuusneuvoston asiaan liittyvät päätöslauselmat 751 (1992), 1907 (2009), 2182 (2014) ja 2244 (2015),
–
ottaa huomioon 1. maaliskuuta 2010 annetun neuvoston päätöksen 2010/127/YUTP ja neuvoston asetuksen (EU) N:o 667/2010, jota muutettiin vuonna 2010 neuvoston päätöksellä 2010/414/YUTP,
–
ottaa huomioon neuvoston päätöksellä 2012/632/YUTP ja neuvoston täytäntöönpanoasetuksella (EU) N:o 942/2012 käyttöönotetut Eritreaa koskevat unionin rajoittavat lisätoimenpiteet,
–
ottaa huomioon, että 27. kesäkuuta 2014 annetulla YK:n ihmisoikeusneuvoston päätöslauselmalla 26/24 perustettiin Eritrean ihmisoikeustilannetta käsittelevä tutkintakomissio,
–
ottaa huomioon lapsen oikeuksista tehdyn yleissopimuksen ja siihen liitetyt valinnaiset pöytäkirjat,
–
ottaa huomioon kaikkinaisen naisten syrjinnän poistamista koskevan yleissopimuksen,
–
ottaa huomioon Afrikan ihmisoikeuksien ja kansojen oikeuksien peruskirjan,
–
ottaa huomioon taloudellisia, sosiaalisia ja sivistyksellisiä oikeuksia koskevan kansainvälisen yleissopimuksen,
–
ottaa huomioon kansalaisoikeuksia ja poliittisia oikeuksia koskevan kansainvälisen yleissopimuksen,
–
ottaa huomioon kidutuksen ja muun julman, epäinhimillisen tai halventavan kohtelun tai rangaistuksen vastaisen yleissopimuksen,
–
ottaa huomioon EU:n ja Afrikan sarven muuttoreittejä koskevan aloitteen, joka tunnetaan myös nimellä Khartumin prosessi,
–
ottaa huomioon hätärahaston, jonka avulla käsitellään Afrikassa tapahtuvan laittoman muuton ja ihmisten siirtymisen perimmäisiä syitä,
–
ottaa huomioon neuvoston päätelmät Afrikan sarvea koskevasta EU:n alueellisesta toimintasuunnitelmasta 2015–2020,
–
ottaa huomioon työjärjestyksen 123 artiklan 2 kohdan,
A.
ottaa huomioon, että Eritrea on yksi Afrikan köyhimmistä ja suljetuimmista yhden puolueen järjestelmään perustuvista valtioista, sillä kansan demokratian ja oikeuden rintama (People’s Front for Democracy and Justice, PFDJ) on maan ainoa virallisesti hyväksytty puolue; ottaa huomioon, että presidentti on ollut vallassa maan itsenäistymisestä vuonna 1993 alkaen; ottaa huomioon, että perustuslakia ei ole koskaan pantu täytäntöön ja maassa ei ole koskaan ollut kansallisia vaaleja; ottaa huomioon, että kansalliskokous lakkasi kokoontumasta vuonna 2002 ja lakeja säädetään hallituksen määräyksillä;
B.
ottaa huomioon, että kuuden miljoonan asukkaan Eritrea on yksi ”maailman nopeimmin tyhjentyvistä valtioista”, jonka pakolaisväestö lähentelee puolta miljoonaa; ottaa huomioon, että joka kuukausi Eritreasta lähtee 5 000 ihmistä etsimään turvapaikkaa lähinnä naapurimaista Etiopiasta ja Sudanista, mutta osa lähtee myös vaaralliselle matkalle kohti Euroopan unionia; ottaa huomioon, että eritrealaiset muodostavat kolmanneksi suurimman Eurooppaan pyrkivän pakolaisryhmän;
C.
ottaa huomioon, että maasta lähdön syyksi mainitaan yleisimmin kutsu asepalvelukseen; ottaa huomioon, että lakisääteistä puolentoista vuoden ase- tai siviilipalvelusta pidennettiin vuonna 2002 ja se kestää käytännössä määräämättömän ajan; ottaa huomioon, että Eritrean ihmisoikeustilannetta käsittelevä YK:n tutkintakomissio totesi, että asevelvollisuuteen liittyy usein mielivaltaisia pidätyksiä, kidutusta, seksuaalista kidutusta, pakkotyötä, lomien kieltämistä ja naurettava palkka ja että siellä orjatyöhön verrattavissa olevat käytännöt ovat jokapäiväisiä; ottaa huomioon, että kutsunnat koskevat niinkin nuoria kuin 16-vuotiaita poikia ja tyttöjä sekä vanhuksia ja että asevelvollisuus merkitsee usein pakkotyöhön joutumista;
D.
ottaa huomioon, että asepalvelus voi kestää vuosikymmeniä ja on tapauksia, joissa useat perheenjäsenet on kutsuttu samaan aikaan asepalvelukseen ja he joutuvat maantieteellisesti erilleen; ottaa huomioon, että luvatta lomalle lähteneet tuomitaan vankeuteen ja ellei heitä löydetä, perheenjäseniä vangitaan heidän sijastaan; ottaa huomioon, että asepalveluksesta saatava peruskuukausipalkka on 43–48 Yhdysvaltain dollaria ennen vähennyksiä eli se ei riitä edes perustarpeiden tyydyttämiseen; ottaa huomioon, että Eritreassa ei ole asevelvollisuudesta kieltäytymistä koskevia säännöksiä;
E.
ottaa huomioon, että Eritreassa tapahtuu hallituksen valvonnassa järjestelmällisiä, laajalle levinneitä ja vakavia ihmisoikeusloukkauksia ja että hallitus on luonut sortojärjestelmän ihmisten valvomiseksi, hiljentämiseksi ja eristämiseksi maassa ja evännyt heiltä kaikki heidän perusoikeutensa; ottaa huomioon, että päivittäin ihmisiä pidätetään ja vangitaan mielivaltaisesti, heitä kidutetaan, he katoavat tai heidät teloitetaan ilman minkäänlaista oikeudenkäyntiä;
F.
ottaa huomioon, että kaikkialle levinneet valvontajärjestelmät ja vakavat seuraukset poikkeavasta käytöksestä ovat luoneet itsesensuurin ympäristön, jossa ihmiset eivät kykene ilmaisemaan itseään, harjoittamaan uskontoaan tai kokoontumis- ja yhdistymisvapauttaan; toteaa, että Toimittajat ilman rajoja -järjestön mukaan Eritrealla oli maailman vähiten vapaa lehdistö vuonna 2015;
G.
toteaa, että Eritrean viranomaiset pitävät tuhansia mielipidevankeja ja poliittisia vankeja salaisessa vankeudessa ilman syytteitä tai oikeudenkäyntiä; toteaa, että vankilaolot ovat erittäin ankarat, sillä vankeja pidetään usein maanalaisissa selleissä tai kuljetuskonteissa ja heillä on pula riittävästä ruuasta, vedestä ja terveydenhuollosta, vaikka vankeus saattaa johtaa terveysongelmiin ja jopa kuolemaan;
H.
toteaa, että Eritrean hallitus suhtautuu ristiriitaisesti maastamuuttovirtaansa osittain siksi, että se hyötyy diasporasta maastamuuttajien tuloverojen muodossa, sillä sen väitetään uhkailevan heitä ja heidän perheenjäseniään konsulipalvelujen kieltämisellä; toteaa, että YK:n turvallisuusneuvosto vaati vuonna 2011 Eritreaa lopettamaan veronkeruun kiristyksen, väkivallalla uhkailun, petosten ja muiden laittomien keinojen avulla, ja toteaa, että valtio sai tällä tavoin 73 miljoonan Yhdysvaltain dollarin verotulot vuosina 2010–2013;
I.
toteaa, että unionin jäsenvaltiot hylkäävät yhä useammin Eritreasta saapuvien turvapaikkahakemukset väittäen, että unionin rajoille saapuvat ovat taloudellisia muuttajia; toteaa, että kaikkia palaavia turvapaikanhakijoita uhkaa yleisesti mielivaltainen vangitseminen, kidutus ja muu huono kohtelu;
J.
toteaa, että hallituksella on laaja valtion painostuksesta toimiva ilmiantajien verkosto, joka valvoo väestöä, ja että maanpetoksellisesta käytöksestä epäiltyihin kansalaisiin kohdistuu mielivaltaisia pidätyksiä, tahdonvastaisia katoamisia, laittomia teloituksia ja kidutusta; toteaa, että maan sisällä liikkumista ja sananvapautta rajoitetaan epäoikeudenmukaisesti ja valtio valvoo maan tiedotusvälineitä;
K.
toteaa, että rahoituksen avoimuuden puute maassa lisää edelleen PFDJ-puolueen valvomaa epävirallista taloutta, johon liittyy kovan valuutan liiketoimia valtion omistamien ja hallituksen vanhempien virkamiesten hallinnoimien yritysten hämäräperäisen ja läpinäkymättömän verkoston välityksellä; toteaa, että tämä on erityisen huolestuttavaa aikana, jolloin kansainväliset järjestöt lupaavat hallitukselle rahallista tukea;
L.
toteaa, että tämä avoimuuden puute vaikuttaa raskaasti myös kaivostuloihin; toteaa, että on olemassa väitteitä pakkotyövoiman käytöstä ja epäinhimillisestä kohtelusta ja että kansainvälisten yritysten suorittamat maksut hallituksen hankeosapuolten hankkimalle työvoimalle olisi ohjattu työntekijöiden palkoista Eritrean armeijalle ja hallitukselle;
M.
toteaa, että sekä Eritrean ihmisoikeustilannetta käsittelevän YK:n erityisraportoijan että Kanadan oikeusistuimessa nostetun kanteen mukaan kanadalainen yritys nimeltä Nevsun, joka omistaa 60 prosentin osuuden Bishan kupari- ja kultakaivoksesta 40 prosentin ollessa hallituksen omistuksessa, on syyllistynyt pakkotyövoiman käytön sallimiseen kaivoksen rakentamisessa; toteaa, että Nevsun on kiistänyt väitteet ja torjunut YK:n esittämät löydökset;
N.
toteaa, että kaikki talouden alat ovat riippuvaisia pakkotyövoimasta ja useimmat eritrealaiset joutuvat todennäköisesti jossakin elämänvaiheessaan pakkotyöhön;
O.
toteaa, että YK:n ihmisoikeusneuvosto perusti 27. kesäkuuta 2014 Eritrean ihmisoikeustilannetta käsittelevän YK:n tutkintakomission tutkimaan kaikkia väitettyjä ihmisoikeusrikkomuksia Eritreassa; toteaa, että tutkintakomissio esitteli ensimmäisen raporttinsa 23. kesäkuuta 2015 ja ihmisoikeusneuvosto pidensi tutkintakomission toimikautta vuodella kesäkuuhun 2016 asti ja tarkisti sen toimeksiantoa siten, että se tutkii järjestelmällisiä, laajalle levinneitä ja vakavia ihmisoikeusloukkauksia, jotta taataan täysi vastuu teoista myös silloin, jos nämä loukkaukset katsotaan rikoksiksi ihmisyyttä vastaan; toteaa, että tutkintakomissio esittää kirjallisen raportin löydöksistään ja suosituksistaan ihmisoikeusneuvostolle kesäkuussa 2016;
P.
toteaa, että Somalian ja Eritrean seurantaryhmä ei toistuvista pyynnöistään huolimatta päässyt toimikautensa aikana koskaan vierailulle Eritreaan eikä saanut hallitusta taipumaan täyteen yhteistyöhön, kuten YK:n turvallisuusneuvoston päätöslauselmassa 2182 (2014) pyydettiin; toteaa, että Eritrean ihmisoikeustilannetta käsittelevältä YK:n erityisraportoijalta, Afrikan ihmisoikeuksien ja kansojen oikeuksien toimikunnalta ja riippumattomilta ihmisoikeusjärjestöiltä on toistuvasti evätty pääsy Eritreaan;
Q.
toteaa, että YK:n turvallisuusneuvosto rankaisi vuonna 2009 Eritreaa sen väitetystä tuesta Somaliassa toimivalle islamistiryhmittymälle al-Shabaabille; toteaa, että YK:n toimenpiteisiin sisältyivät asevienti- ja matkustuskielto sekä määrättyjen henkilöiden varojen jäädyttäminen; toteaa, että hyväksyessään päätöslauselman 2244 (2015) YK:n turvallisuusneuvosto vahvisti viime vuonna Eritrean asevientikiellon johtuen maan jatkuvasta tuesta muille alueellisille aseistetuille ryhmille, kuten äskettäin muodostetulle Etiopian aseistettujen oppositioryhmien yhtenäisrintamalle, Tigray People’s Democratic Movement -järjestölle, ja sotilasjohtaja Ginbot Sebatille; 
R.
toteaa, että Eritrea on rakentanut uuden strategisen ja sotilaallisen suhteen Saudi‑Arabiaan ja Yhdistyneisiin arabiemiirikuntiin ja antaa arabikoalition käyttää Eritrean maaperää, ilmatilaa ja aluevesiä sen huthien vastaisen sotilasliittouman toiminnassa Jemenissä; toteaa, että Eritrean on väitetty saavan korvauksia näiltä kahdelta maalta, taloudelliset korvaukset ja polttoainevarat mukaan luettuina; katsoo, että kaikki suoraan tai epäsuorasti alueen rauhan ja turvallisuuden uhkaamiseen pyrkivään toimintaan tai Eritrean armeijalle suunnatut varat merkitsisivät YK:n turvallisuusneuvoston päätöslauselman 1907 (2009) rikkomista;
S.
toteaa, että Etiopian kanssa vuosina 1998–2000 käydystä rajasodasta jäi jännitteitä, joita käytetään poliisivaltion perusteena;
T.
toteaa, että Eritrea ja Euroopan unioni allekirjoittivat 28. tammikuuta 2016 virstanpylvässopimuksen tulevasta kehitysyhteistyöstä, jolla on tarkoitus edistää uusiutuvan energian käyttöä ja hyvää hallintoa; toteaa, että unioni ilmoitti 11. Euroopan kehitysrahastosta (EKR) annettavasta 200 miljoonan euron energiaan ja hallintoon keskittyvästä pitkän aikavälin tuesta Eritrealle; toteaa, että Eritrea voi hyötyä unionin Afrikka-hätärahastosta ja muista unionin aloitteista, eritoten demokratiaa ja ihmisoikeuksia koskevasta eurooppalaisesta rahoitusvälineestä, rahoitettavista toimista;
1.
kehottaa unionia ja sen jäsenvaltioita asettamaan ihmisoikeuksien täysimääräisen noudattamisen etusijalle kaikissa Eritrean hallituksen kanssa toteutettavissa toimissa erityisesti, kun kyse on muuttovirtojen hallinnoinnista;
2.
on vakuuttunut, että Eritrean pakolaiskriisin perimmäiset syyt ovat oikeusvaltion, demokratian ja ihmisoikeuksien noudattamisen puute ja sen kansalaisten sorto ja että ilman näihin taustalla oleviin syihin puuttumista on mahdotonta pysäyttää pakolaiskriisiä millään muulla tavoin; epäilee, ettei Eritrean hallitusta voi tällä hetkellä pitää unionin uskottavana kumppanina;
3.
suhtautuu epäillen päätökseen käyttää 200 miljoonaa euroa EKR:stä hankkeisiin, jotka koskevat energiaa ja hallintoa Eritreassa, kun otetaan huomioon maan erittäin vakava ihmisoikeustilanne; on huolissaan maan varainhoidon täydellisen avoimuuden puutteen vuoksi siitä, että hallitus voi helposti ohjata nämä varat muualle ja käyttää ne uusiin sortotoimiin;
4.
kehottaa komissiota ja jäsenvaltioita pidättymään käyttämästä unionin Afrikka‑hätärahastoa mihinkään muuhun tarkoitukseen kuin ihmisoikeuksien parantamiseen ja kehitysapuun ja korostaa, että hätärahastosta rahoitetuissa hankkeissa on noudatettava unionin perusoikeuksia; korostaa, että kaiken unionin avun, jolla ei ole humanitaarisia tavoitteita, olisi oltava ehdottomasti riippuvaista maan todellisesta kehityksestä; kehottaa komissiota keskeyttämään Eritrean hallitukselle suunnatun rahoitustuen ja luomaan seurantamekanismeja, jotta varmistetaan, ettei Eritrean hallitus ohjaile maalle suunnattua apua tai ettei sitä käytetä sortoon tai muuhun toimintaan, jossa saatetaan käyttää pakkotyövoimaa;
5.
kehottaa Eritreaan investoivia tai siellä toimivia yksityisyrityksiä ja muita elimiä sitoutumaan ihmisoikeuksia koskevaan huolellisuusvelvoitteeseen, jotta varmistetaan, ettei asepalvelukseen kutsuttua pakkotyövoimaa missään vaiheessa käytetä niiden toiminnassa ja etteivät ne myönnä varoja tai tukea hankkeille, joissa käytetään pakkotyövoimaa; kehottaa Eritrean viranomaisia ja ulkomaisia yrityksiä tukemaan hallinnon vahvistamista kaivannaisteollisuudessa noudattamalla kaivos- ja kaivannaisteollisuuden avoimuutta koskevaa aloitetta;
6.
kehottaa Eritrean presidenttiä ja hallitusta panemaan alulle uudistuksia, joilla varmistetaan, että Eritrea noudattaa kansainvälisiä ja ihmisoikeusvelvoitteitaan muun muassa panemalla täytäntöön vuoden 1997 perustuslain, saattamalla kansalliset lait ja säännökset kansainvälisten ihmisoikeusvaatimusten mukaisiksi, sallimalla riippumattomien poliittisten puolueiden toimia vapaasti, perustamalla riippumattoman oikeuslaitoksen ja järjestämällä pitkästä aikaa vapaat ja oikeudenmukaiset vaalit;
7.
panee merkille, että Toimittajat ilman rajoja -järjestön mukaan Eritrean lehdistö on maailman vähiten vapaa ja se on ainoa Saharan eteläpuolisen Afrikan maa, jossa ei ole yhtäkään yksityistä tiedotusvälinettä; vaatii toimenpiteitä, joiden avulla sallitaan riippumattomien ja vapaiden tiedotusvälineiden toiminta ja suojellaan toimittajia mielivaltaiselta toiminnalta;
8.
kehottaa viranomaisia sallimaan vapaan liikkumisen maassa ja helpottamaan ihmisten laillista liikkumista maassa ja ulos maasta poistamalla maastapoistumista koskeva viisumipakko ja kohtelemalla paluumuuttajia kansainvälisten normien mukaisesti;
9.
kehottaa Eritrean hallitusta tekemään lopun loputonta asepalvelusta koskevasta käytännöstä, joka usein johtaa pakkotyöhön ja on siten kansainvälisen oikeuden loukkaus, ja kotiuttamaan kaikki asevelvolliset 18 kuukauden aktiivipalveluksen jälkeen; kehottaa Eritrean hallitusta takaamaan, että kukaan ei aloita sotilaskoulutusta ennen 18:aa ikävuotta ja että ketään väestöön kuuluvaa ei kutsuta asepalvelukseen tavanomaisen asepalvelusiän jälkeen; kehottaa lisäksi hallitusta varmistamaan, että kaikki asevelvolliset saavat asunnon ja olosuhteet, jotka ovat kansainvälisten ihmisoikeuksien mukaisia, ja että heille maksetaan ihmisarvoisen elämän mahdollistava korvaus;
10.
kehottaa hallitusta laatimaan asevelvollisuudesta kieltäytymistä koskevat säännökset ja tarjoamaan siviilipalveluksen kaltaisia vaihtoehtoja, joista ei rangaista ja jotka ovat verrattavissa asepalvelukseen;
11.
kehottaa viranomaisia tekemään välittömästi lopun laittomista mielivaltaista vangitsemista ilman syytteitä ja oikeudenkäyntiä koskevista käytännöistä, eristettynä pitämisestä ja vankina pitämisestä epävirallisissa säilöönottokeskuksissa, ilmoittamaan välittömästi pidätettyjen perheille tiedot heidän olinpaikastaan ja terveydentilastaan ja noudattamaan täysimääräisesti heille pidätettyinä kuuluvia oikeuksia; kehottaa lisäksi viranomaisia olemaan pidättämättä ja rankaisematta sotilaskarkureita kansallista asepalvelusta koskevassa julistuksessa vaaditun 18 kuukauden palveluksen jälkeen; vaatii vapauttamaan viipymättä kaikki tästä syystä vangitut;
12.
kehottaa Eritrean viranomaisia varmistamaan, että kaikkia pidätettyjä kohdellaan inhimillisesti ja kansainvälisten ihmisoikeusnormien mukaisesti siten, että heille tarjotaan riittävä suoja, riittävästi ruokaa ja vettä, sanitaatiopalvelut ja pääsy terveydenhoitoon, sekä varmistamaan, että ketään ei kiduteta tai kohdella muulla tavoin julmasti, epäinhimillisesti tai halventavasti; kehottaa viranomaisia varmistamaan, että kaikki väitteet kidutuksesta tai muusta huonosta kohtelusta tutkitaan pikaisesti ja syylliset saatetaan vastuuseen; kehottaa viranomaisia avaamaan kaikki vankilat ja muut pidätyspaikat riippumattomien valvontaelinten tarkastuksille;
13.
kehottaa vapauttamaan välittömästi ja ehdoitta kaikki mielipidevangit ja kehottaa Eritreaa noudattamaan velvoitteitaan raportoida elimille, jotka ovat vastuussa niiden kansainvälisten ihmisoikeussopimusten täytäntöönpanosta, joiden osapuoli Eritrea on; kehottaa hallitusta päästämään maahan YK:n ja Afrikan unionin riippumattomat asiantuntijat, kuten YK:n erityisraportoijan, ja sallimaan Eritrean ihmisoikeustilannetta käsittelevän tutkintakomission harjoittaa täysin valtuuksiaan ja tekemään yhteistyötä sen kanssa, myös julkistalouteen liittyvissä asioissa; kehottaa ihmisoikeuksista vastaavaa Euroopan unionin erityisedustajaa tekemään yhteistyötä muiden kansainvälisten seurantainstanssien kanssa ja esittämään Euroopan parlamentille arvion maan tilanteesta;
14.
kehottaa hallitusta lopettamaan välittömästi tahdonvastaisia katoamisia koskevat käytännöt ja kaikenlaiset laittomat teloitukset muun muassa siten, että se kumoaa shoot‑to-kill -valtuutuksen rajoilla ja luo tehokkaan mekanismin kadonneiden olinpaikan selvittämiseksi;
15.
kehottaa jäsenvaltioita arvioimaan eritrealaisten turvapaikkahakemuksia ottaen huomioon Eritreassa käytössä olevan loputtoman asepalveluksen, joka on pakkotyötä merkitsevä ihmisoikeusloukkaus ja sen vuoksi kansainvälisen oikeuden mukaan kielletty, arvioimaan kaikkia Eritreaan palaavia turvapaikanhakijoita koskevan mielivaltaisia pidätyksiä, kidutusta ja muuta huonoa kohtelua koskevan yleisen uhan, jatkamaan kaikkien Eritreasta paenneiden ja yhä pakenevien suojelua noudattamalla palauttamiskiellon periaatetta;
16.
kehottaa Eritrean hallitusta keskeyttämään välittömästi kaiken tuen tai toiminnan, kuten naapurimaiden kapinaliikkeiden tukemisen, joka voi horjuttaa alueellista vakautta, ja lopettamaan tukensa – saatujen tietojen mukaan rahallisen korvauksen vastineeksi – Saudi-Arabialle ja Yhdistyneille arabiemiirikunnille liittyen niiden johtamaan sotilasliittoumaan Jemeneissä; kehottaa Eritrean viranomaisia ryhtymään ankariin toimenpiteisiin ja pidättymään äänettömästi hyväksymästä asekauppaa, joka rikkoo maata koskevaa YK:n asettamaa asevientikieltoa;
17.
kehottaa puhemiestä välittämään tämän päätöslauselman neuvostolle, komissiolle, komission varapuheenjohtajalle / unionin ulkoasioiden ja turvallisuuspolitiikan korkealle edustajalle, jäsenvaltioiden hallituksille ja parlamenteille, YK:n pääsihteerille, yleisafrikkalaiselle parlamentille, AKT:n ja EU:n yhteisen parlamentaarisen edustajakokouksen yhteispuheenjohtajille, Afrikan unionille sekä Eritrean presidentille, parlamentille ja hallitukselle.

